  Анжелика Тихонова корреспондент Ижкарысь Кызьпу арамаез умоятон ужъёсты 2021-тӥ арын кутскыны чаклало. «Жильё и городская среда» йӧскалык ӵектосэ пыртэм мер интывылэз утялтон-умоятон ужпумез 3-тӥ пӧсьтолэзе кар администрациын шоркарлэн тӧроез Олег Бекмеметьев кивалтэм улсын кенешонын эскеризы. Со сярысь Ижкар администрацилэн пресс-службаез ивортэ. 2020-тӥ ар пумозь мер интывылэз умоятонъя концепциез юнматыны но проектно-сметной ужкагазъёс дасяны кулэ Концепци бордын ужась группае «Удмурт Кенеш» огазеяськонысь, кар администрациысь, мер палатаысь, Интывылэз азинтонъя центрысь, «Парки Ижевска» огазеяськонысь, Горстройысь ыстэм муртъёс но этнографи удысысь ӧнерчиос пырозы, уго арама йӧскалык парк лыдъяське. Ватсалом, туэ «Жильё и городская среда» йӧскалык ӵектос улсын Ижкарын 16 мер интывылъёсты, 28 азбаръёсты выльдозы. Ужъёсты быдэстон понна 232 миллион 500 сюрс манет кутозы. Объектъёсты туэ сӥзьыл вуттозы. Тодэ вайытом, 2017-тӥ арын «Удмурт Кенеш» Кызьпу арамаез умоятонъя концепциез дасяз вал ини. Нош 2018-тӥ арын парк «Формирование комфортной городской среды» федерал ӵектос улсын умоятоно интывылъёсын лыдметэ пыриз. Тегъёс: Мерлык Лулчеберет Ижкар Удмуртия удмуртъёс тупатъянужъёс Кызьпуарама  